ประกาศกรมประมง เรื่อง กำหนดให้ผู้ประกอบกิจการเพาะเลี้ยงสัตว์น้ำควบคุม (กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) ต้องปฏิบัติ พ.ศ. 2559
ประกาศกรมประมง
ประกาศกรมประมง
เรื่อง
กำหนดให้ผู้ประกอบกิจการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช
Procambarus clarkii หรือ Cherax spp.) ต้องปฏิบัติ
พ.ศ. ๒๕๕๙
 

อาศัยอำนาจตามความในมาตรา
๗๘ (๑) และ (๗) แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศกำหนดให้ผู้ประกอบกิจการการเพาะเลี้ยงกุ้งก้ามแดงหรือกุ้งเครย์ฟิช (Procambarus clarkii หรือ Cherax spp.) ภายในเขตเพาะเลี้ยงสัตว์น้ำที่คณะกรรมการประมงประจำจังหวัดประกาศกำหนดให้เป็นเขตเพาะเลี้ยงสัตว์น้ำควบคุม
ตามมาตรา ๗๗ ต้องปฏิบัติ ดังต่อไปนี้

ข้อ
๑ ผู้ประกอบกิจการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) ต้องแจ้งการประกอบกิจการเพาะเลี้ยงสัตว์น้ำดังกล่าวต่อพนักงานเจ้าหน้าที่
ภายในสามสิบวันนับแต่วันที่ประกาศนี้มีผลใช้บังคับ
ตามแบบแจ้งข้อมูลแนบท้ายประกาศนี้ ดังต่อไปนี้
๑.๑
กรณีการประกอบกิจการการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) ในเขตกรุงเทพมหานคร ให้แจ้งที่สำนักงานประมงพื้นที่กรุงเทพมหานคร
กรมประมง
๑.๒
กรณีการประกอบกิจการการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) เขตจังหวัดอื่น
ให้แจ้งที่สำนักงานประมงจังหวัดหรือที่ว่าการอำเภอหรือสำนักงานประมงอำเภอแห่งท้องที่ที่สถานประกอบกิจการการเพาะเลี้ยงสัตว์น้ำตั้งอยู่
โดยให้แนบเอกสารหลักฐานดังนี้
(๑)
กรณีเป็นบุคคลธรรมดา ให้แนบสำเนาบัตรประจำตัวประชาชนและสำเนาทะเบียนบ้าน
(๒)
กรณีเป็นนิติบุคคลให้แนบ
(ก)
สำเนาหนังสือรับรองการจดทะเบียนนิติบุคคลและ
(ข)
สำเนาบัตรประจำตัวประชาชนและสำเนาทะเบียนบ้านของกรรมการผู้จัดการ
ผู้มีอำนาจลงนามผูกพันบริษัท หรือของหุ้นส่วนผู้จัดการ หรือผู้แทนอื่นใดของนิติบุคคลนั้น
แล้วแต่กรณี
(๓)
กรณีที่ผู้ประกอบกิจการการเพาะเลี้ยงสัตว์น้ำควบคุมตาม (๑) หรือ (๒)
มิได้เป็นผู้มาแจ้งการประกอบกิจการด้วยตนเอง
ให้แนบสำเนาบัตรประจำตัวประชาชนของผู้ยื่นคำขอและหนังสือมอบอำนาจให้เป็นผู้แจ้งด้วย

ข้อ
๒ เมื่อได้รับแจ้งตามข้อ ๑
ให้พนักงานเจ้าหน้าที่ออกหนังสือรับรองการแจ้งตามแบบหนังสือรับรองการแจ้งการประกอบกิจการการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) ให้กับผู้แจ้ง

ข้อ
๓ ผู้ประกอบกิจการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช Procambarus clarkii หรือ Cherax spp.) ต้องปฏิบัติตามข้อกำหนดอื่น
ๆ เพื่อป้องกันผลกระทบต่อสิ่งแวดล้อมดังนี้
(๑)
กรณีการเลี้ยงในบ่อดิน บ่อปูแผ่นพลาสติก
หรือนาข้าว ต้องดำเนินการจัดทำที่กั้นบริเวณขอบบ่อโดยรอบ
ความสูงไม่น้อยกว่า ๓๐ เซนติเมตร
เพื่อป้องกันการหลุดรอดของกุ้งก้ามแดงหรือกุ้งเครย์ฟิชออกไปสู่สิ่งแวดล้อมภายนอก
(๒)
กรณีการเลี้ยงในบ่อคอนกรีต ต้องมีผนังบ่อสูงเหนือระดับเก็บกักน้ำไม่น้อยกว่า ๓๐
เซนติเมตร เพื่อป้องกันการหลุดรอดของกุ้งก้ามแดงหรือกุ้งเครย์ฟิชออกไปสู่สิ่งแวดล้อมภายนอก
(๓)
กรณีการเลี้ยงในภาชนะที่ใช้เลี้ยงอื่น ๆ
ได้แก่ กระชัง ตู้กระจก กล่อง ลังพลาสติก กาละมัง ถัง เป็นต้น
ต้องมีที่ปิดมิดชิดสามารถป้องกันการหลุดรอดของกุ้งก้ามแดงหรือกุ้งเครย์ฟิชออกไปสู่สิ่งแวดล้อมภายนอก
(๔)
ทางระบายน้ำออกจากที่เพาะเลี้ยงต้องมีระบบป้องกันการหลุดรอดของกุ้งก้ามแดงหรือกุ้งเครย์ฟิชไม่ให้ออกไปสู่สิ่งแวดล้อมภายนอก
(๕)
ห้ามนำกุ้งก้ามแดงหรือกุ้งเครย์ฟิชไปเลี้ยงหรือปล่อยในแหล่งน้ำสาธารณะ

ข้อ
๔[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๕
เมษายน พ.ศ. ๒๕๕๙
อดิศร พร้อมเทพ
อธิบดีกรมประมง
[เอกสารแนบท้าย]

๑. แบบแจ้งข้อมูลการประกอบกิจการเพาะเลี้ยงสัตว์น้ำควบคุม (กุ้งก้ามแดงหรือกุ้งเครย์ฟิช Procambarus clarkii หรือ Cherax spp.)
๒. หนังสือรับรองการแจ้งการประกอบกิจการการเพาะเลี้ยงสัตว์น้ำควบคุม
(กุ้งก้ามแดงหรือกุ้งเครย์ฟิช
Procambarus clarkii หรือ Cherax spp.)

(ดูข้อมูลจากภาพกฎหมาย)
ชวัลพร/ปริยานุช/จัดทำ
๔ พฤษภาคม ๒๕๕๙

นุสรา/ตรวจ
๑๖ มิถุนายน
๒๕๕๙

































[๑] ราชกิจจานุเบกษา
เล่ม ๑๓๓/ตอนพิเศษ ๙๙ ง/หน้า ๓/๓ พฤษภาคม ๒๕๕๙